
श्रीकरुणासिन्धु कृत 


जय जय श्रीअवध दिव्य जय जय श्रीसरजू॥ टेक ॥ 
अद्भूत चिदूप धाम निरमल जिमि राम नाम । 
प्रकृति पार परम दिव्य ब्रह्म भक्ति घर जू॥ 
धार कुन्द इन्दु रंग मुक्तावलि वर तरंग । 
शोभित उर पुरी नारि दिव्य द्वार छरजू ॥ १॥ 
चारि चारु द्वार चारि मुक्ति मनहु कर पसारि। 
लेत गोद भीतर भव बाहिर नहिं डरजू ॥ 
दामिनि निन्दरति नीर शीतल यक रस गभीर । 
दरस परस मज्जन पिये दुरित दोष हरजू ॥ २॥ 
घर घर प्रति कल्प वृक्ष धवल धाम गुच्छ स्वच्छ । 
रिद्वि सिद्धि बाहिर पुर झारति रज खरजू॥ 
अचल सरजु तिहुँ काल क्रीड़ा रस लली लाल। 
रघुबर मन भव प्रवाह सुधा सलिल भरजू॥ ३॥ 
निर्मित गज मुक्त अवनि पूरित पुर पुरट चवनि। 
विचरत सर हंस गवनि मंगल घर घर जू ॥ 
युगल कूल विरति ज्ञान शान्ति तोष मनि सोपान । 
भक्ति धार मुनि विहार दोउ किनार पर जू ॥ ४॥ 
ध्यावत मुनि जन अनन्त गावत बुध श्रुति भवन्त । 
पावत भगवन्त अवध भावत मन भरजू॥ 
वेद विबुध वन्दनि मुनि चित चकोर चन्दनि ध्वनि । 
त्रिविधि ताप भगनि हिम कमल करम जरजू॥ ५॥ 
काल जाल गंजनि शुभ अशुभ कर्म खडनि मुनि । 
चित अनन्द कन्दनि जिन्ह अवध चरन धरजू॥ 
जिय चेत अवध चलजू नहिं ज्ञान कर्म करजू । 
बसि राम चरण सरजु तीर राम राम ररजू॥ ६॥ 


